হান্স জিমাৰ

হান্স ফ্লৰিয়ান জিমাৰ (, জন্ম-১২ ছেপ্টেম্বৰ ১৯৫৭)এজন জাৰ্মান চলচ্চিত্ৰ সুৰকাৰ আৰু সংগীত প্ৰযোজক। জিমাৰে দুটা একাডেমী বঁটা, এটা বাফটা বঁটা, পাঁচটা গ্ৰেমী বঁটা লাভ কৰাৰ লগতে ৭টা এমি বঁটা আৰু এটা টনি বঁটাৰ বাবে মনোনীত হৈছে। ২০০৭ চনত দ্য ডেইলী টেলিগ্ৰাফে প্ৰকাশ কৰা শীৰ্ষ ১০০ গৰাকী জীৱিত জিনিয়াছৰ তালিকাত জিমাৰৰ নাম অন্তৰ্ভুক্ত কৰা হয়।

ইলেক্ট্ৰনিক সংগীতৰ শব্দসমূহক পৰম্পৰাগত অৰ্কেষ্ট্ৰাৰ ব্যৱস্থাৰ সৈতে একত্ৰিত কৰাৰ বাবে তেওঁৰ ৰচনাসমূহ উল্লেখযোগ্য। ১৯৮০ চনৰ পৰা জিমাৰে ১৫০ খনতকৈও অধিক ছবিৰ সংগীত ৰচনা কৰিছে। তেওঁ দ্য লায়ন কিং (১৯৯৪), আৰু ডুন (২০২১)ৰ বাবে ৰচনা কৰা শ্ৰেষ্ঠ মৌলিক স্কোৰৰ বাবে দুটা একাডেমী বঁটা লাভ কৰিছে। তেওঁৰ ৰচনাসমূহৰ ভিতৰত গ্লেডিয়েটৰ (২০০০), দ্য লাষ্ট চামুৰাই (২০০৩), পাইৰেটছ অৱ দ্য কেৰিবিয়ান ছিৰিজ (২০০৬–২০১১), দ্য ডাৰ্ক নাইট ট্ৰাইলজী (২০০৫–২০১২), ইনচেপচন (২০১০), মেন অৱ ষ্টিল (২০১৩), ইণ্টাৰষ্টেলাৰ (২০১৪), ডানকাৰ্ক (২০১৭), ন’ টাইম টু ডাই (২০২১), আৰু ডুন ছিৰিজ (২০২১–) আদি অন্যতম।

জিমাৰে আমেৰিকালৈ যোৱাৰ আগতে নিজৰ কেৰিয়াৰৰ প্ৰাৰম্ভিক অংশ যুক্তৰাজ্যত কটায়। তেওঁ ড্ৰিমৱৰ্কছ পিকচাৰ্ছ আৰু ড্ৰিমৱৰ্কছ এনিমেচন ষ্টুডিঅৰ চলচ্চিত্ৰ সংগীত বিভাগৰ মুৰব্বী আৰু তেওঁ প্ৰতিষ্ঠা কৰা কোম্পানী ৰিম'ট কণ্ট্ৰ'ল প্ৰডাকচনৰ জৰিয়তে অন্যান্য সুৰকাৰসকলৰ সৈতে কাম কৰে, পূৰ্বতে যি মিডিয়া ভেঞ্চাৰছ নামেৰে জনাজাত। কেলিফৰ্ণিয়াৰ চাণ্টা মনিকাত থকা তেওঁৰ ষ্টুডিঅ'ত কম্পিউটাৰ সঁজুলি আৰু কিবৰ্ডৰ বিস্তৃত পৰিসৰ আছে, যাৰ ফলত ছবিৰ স্ক'ৰৰ ডেমো সংস্কৰণ দ্ৰুতভাৱে সৃষ্টি কৰিব পৰা যায়।

জিমাৰে বেটমেন বিগিন্স (২০০৫)ৰ পৰা আৰম্ভ কৰি ছখন ছবিত ক্ৰিষ্টোফাৰ ন'লানৰ সৈতে সহযোগিতা কৰিছে। ৰিডলি স্কট, ৰন হাৱাৰ্ড, গোৰ ভাৰবিনস্কি, মাইকেল বে, গাই ৰিচি, ডেনিছ ভিলেনিউভ আৰু টনি স্কটৰ দৰে পৰিচালকৰ সৈতে তেওঁ একাধিক প্ৰকল্পত কাম কৰিছে।

প্ৰাৰম্ভিক জীৱন

পশ্চিম জাৰ্মানীৰ ফ্ৰেংকফৰ্টত হান্স জিমাৰৰ জন্ম হৈছিল । সৰুতে তেওঁ কনিগষ্টেইন-ফালকেনষ্টেইনত বাস কৰিছিল, য'ত তেওঁ ঘৰতে পিয়ানো বজাইছিল৷ অৱশ্যে আনুষ্ঠানিক পাঠৰ অনুশাসন অপছন্দ কৰাৰ বাবে তেওঁ পিয়ানোৰ পাঠ সংক্ষিপ্ত আছিল। তেওঁৰ Reddit AMA ত কৈছিল: "মোৰ আনুষ্ঠানিক প্ৰশিক্ষণ আছিল দুসপ্তাহৰ পিয়ানোৰ পাঠ। মোক আঠখন স্কুলৰ পৰা বাহিৰ কৰি দিয়া হৈছিল। কিন্তু মই এটা বেণ্ডত যোগদান কৰিছিলোঁ। মই স্ব-শিক্ষিত। কিন্তু মই সদায় মোৰ মন-মগজুত সংগীত শুনি আহিছোঁ। আৰু মই ২০ শতিকাৰ শিশু হিচাপে কম্পিউটাৰ মোৰ ভালেমান কামত আহিছিল।" জিমাৰে ইক'ল ডি'হুমানিটি, চুইজাৰলেণ্ডৰ বাৰ্নৰ কেণ্টনত থকা এখন আন্তঃৰাষ্ট্ৰীয় বৰ্ডিং স্কুলত পঢ়িছিল।

কিশোৰ অৱস্থাত তেওঁ লণ্ডনলৈ গুচি যায় আৰু হাৰ্টউড হাউচ স্কুলত পঢ়ে। শৈশৱত তেওঁ এননিও মৰিকোনৰ চলচ্চিত্ৰৰ সংগীতৰ দ্বাৰা প্ৰবলভাৱে প্ৰভাৱিত হৈছিল৷ তেওঁক চলচ্চিত্ৰ সুৰকাৰ হ'বলৈ প্ৰেৰণা দিয়া স্কোৰ হিচাপে তেওঁ ওৱান্স আপন এ টাইম ইন দ্য ৱেষ্টৰ উল্লেখ কৰিছে.

১৯৯৯ চনৰ বাৰ্লিন চলচ্চিত্ৰ মহোৎসৱত দিয়া ভাষণত জিমাৰে তেওঁ ইহুদী বুলি উল্লেখ কৰিছিল, আৰু ১৯৩৯ চনত জাৰ্মানীৰ পৰা ব্ৰিটেইনলৈ পলায়ন কৰাৰ ফলত তেওঁৰ মাতৃয়ে দ্বিতীয় বিশ্বযুদ্ধৰ পৰা ৰক্ষা পোৱাৰ কথা কৈছিল।২০১৪ চনৰ মে' মাহত জিমাৰে এটা সাক্ষাৎকাৰত প্ৰকাশ কৰিছিল যে যুদ্ধৰ পিছৰ জাৰ্মানীত ইহুদী হিচাপে ডাঙৰ হোৱাটো কঠিন আছিল৷ তেওঁ কৈছিল, - "মই ভাবোঁ মোৰ বিষয়ে পিতৃ-মাতৃয়ে ওচৰ-চুবুৰীয়াক কোৱাৰ পৰা সদায় সতৰ্ক আছিল।"

২০১৩ চনৰ ফেব্ৰুৱাৰী মাহত মেশ্বেবলৰ সৈতে হোৱা এক সাক্ষাৎকাৰত তেওঁ পিতৃ-মাতৃৰ বিষয়ে কৈছিল: "মোৰ মা আছিল অতি সংগীতপ্ৰেমী, মূলতঃ এগৰাকী সংগীতজ্ঞ আৰু মোৰ দেউতা আছিল এজন অভিযন্তা আৰু এজন উদ্ভাৱক। গতিকে মই পিয়ানোখন সাল-সলনি কৰি ডাঙৰ হৈছিলোঁ৷ আমি ক'ব পাৰোঁ যে, ইয়াকে দেখি মোৰ মায়ে ভয়ৰ হাঁহি মাৰিছিল, আৰু মোৰ দেউতাই মই পিয়ানোত চেইনচ' আৰু তেনেকুৱা বস্তু সংলগ্ন কৰাৰ কথাক প্ৰযুক্তিৰ বিকাশ বুলি ভাবি আপ্লুত হৈছিল।" ২০০৬ চনত জাৰ্মান টেলিভিছন ষ্টেচন জেডিএফৰ সৈতে হোৱা এক সাক্ষাৎকাৰত তেওঁ কৈছিল: "মোৰ দেউতাৰ মৃত্যু হৈছিল যেতিয়া মই সৰু আছিলোঁ৷ মই কেনেবাকৈ সংগীতৰ মাজলৈ পলায়ন কৰিছিলো আৰু সংগীত মোৰ প্ৰিয় বন্ধু হৈ আহিছে।"

ব্যক্তিগত জীৱন

জিমাৰৰ প্ৰথম পত্নী আছিল মডেল ভিকি কেৰ'লিন, যাৰ সৈতে তেওঁৰ এগৰাকী কন্যা সন্তান আছে। ১৯৯২ চনত এই দম্পতীৰ বিবাহ বিচ্ছেদ হয়। ২০২৩ চনৰ ১৫ জুনত জিমাৰে তেওঁৰ এটা অনুষ্ঠানৰ সময়ত লণ্ডনৰ অ'২ এৰিনাত মঞ্চত তেওঁৰ সংগী ডিনা ডি লুকাক প্ৰেমৰ প্ৰস্তাৱ দিয়ে।

তথ্যসূত্ৰ

বাহ্যিক সংযোগ

Interview with Hans Zimmer in Film Score Monthly
Interview with Hans Zimmer about Sherlock Holmes from C Music TV
Focus.De
Interviews with Hans Zimmer
শ্ৰেণী:জাৰ্মানীৰ বিখ্যাত ব্যক্তি
শ্ৰেণী:সংগীত পৰিচালক
শ্ৰেণী:সুৰকাৰ
শ্ৰেণী:চলচ্চিত্ৰৰ সৈতে জড়িত ব্যক্তি
শ্ৰেণী:জীৱিত ব্যক্তি